Det danske forsvar har tæt på intet fungerende artilleri. Forsvaret råder på papiret over 24 haubitser, men kun seks af dem bliver i øjeblikket holdt operative og udelukkende ved at kannibalisere på dele fra de øvrige 18 haubitser. Og af de seks operationelle systemer er kun mellem to og fire reelt egnet til kamp.

Det fremgår af et svar til Folketinget fra forsvarsminister Peter Christensen (V), efter at forligskredsen bag det seneste forsvarsforlig tidligere på året annullerede indkøbet af nye artillerisystemer, der skulle afløse de hårdt prøvede haubitser fra 1965.

»Forsvarsministeriets Materiel- og Indkøbsstyrelse (FMI, red.) kan oplyse, at forsvaret i dag råder over 24 selvkørende haubits M/109A3 artilleripjecer, som frem til det nu annullerede udbud er holdt i drift med henblik på at opretholde hærens artillerimæssige ekspertise indtil anskaffelse af et nyt og tidssvarende artillerisystem,« skriver forsvarsministeren til Folketingets forsvarsudvalg.

»Af de 24 artilleripjecer holdes kun seks operative ved primært at kannibalisere (tage reservedele) fra de øvrige 18 artilleripjecer. Ud af de seks operative artilleripjecer er kun to til fire til rådighed på ethvert givet tidspunkt. Dette skyldes driftsforstyrrelser grundet slid og ælde,« skriver ministeren videre.

To års igen levetid igen

Som Ingeniøren skrev i går, tager forsvarsforligskredsen inden længe de første skridt i retning af at genoptage det omdiskuterede indkøb af nye artillerisystemer, som blev afbrudt i april.

Og de få brugbare artillerisystemer i Oksbøl befinder sig da også på grænsen af deres levetid, vurderer FMI.

»Det er for nærværende Forsvarsministeriets Materiel- og Indkøbsstyrelses vurdering, at det er muligt at holde de operative pjecer kørende i op til to år, hvorefter særligt de specialdesignede reservedele ikke umiddelbart vil kunne fremskaffes,« skriver Peter Christensen til forsvarsudvalget.

Dermed bekræfter forsvarsministeren meldingen fra Hærens Kamp- og Ildstøttecenter, hvis officerer tidligere har udtalt sig om forsvarets manglende artilleri-kapacitet, efter at daværende forsvarsminister Carl Holst (V) i august forsikrede om, at forsvaret har artilleri-kapacitet.

»Ja, teknisk set har vi et artilleri i Danmark, men der er ikke tale om en operativ kapacitet. Vi har 3 stk. M109, som vi benytter for at opretholde et minimalt uddannelsesniveau, blandt andet for vores artilleri-observatører,« fortalte oberstløjtnant Søren G. Høst fra Hærens Kamp- og Ildstøttecenter således til forsvarsmediet Krigeren.dk i august.